khistorydata/jeongjo-sjw-relations huggingface dataset:
정조 8년
判敦寧金鍾正疏曰。伏以。惟天惟祖宗。默垂眷佑。我東宮邸下。冊禮順成。國本永鞏。億萬年無疆之休。自今伊始。聖思冞篤於報本。縟儀加隆於上號。先休益闡。大孝增光。展禮園寢。回鑾萬吉。環東土血氣含生。孰不懽欣蹈抃。竊伏念臣。以滓穢僇廢之蹤。寧有復起爲人之望。而幸蒙天地父母之恩。終始庇保之。又從以振拔之。臣之一身頂踵。皆聖上賜也。感戴殊私。屛息鄕廬。依寸忱於北辰。詑聖恩於村老。玆當邦慶無前。不勝喑躄之聳。趨造冊禮之庭。仰瞻我邸下睿質天成。岐㠜出常。騰歡攢頌。小大同情。況臣以窞坎餘命。獲遂少須臾之願。祇伸快先覩之喜。營幸倍極。志望已足。乃於將退之際。千萬不自意。特命賜對。諭以供職。溫顔密邇。玉音屢勤。恩光所被。庭僚動色。此豈糞土賤臣所敢期於夢寐者哉。惶感隕越。不覺涕淚之無從。自顧危蹙之情踪。豈敢冒廁於朝班。而天眷浹髓。隕結難酬。敢隨冠冕之後。粗效奔走之誠。雖自附於感祝扣謝之意。而行止郞當。亦已甚矣。若又因仍盤礴。自同平人。以速其無忌憚之誅。則實非賤分之所敢出。而亦豈所以仰體全保之德意哉。且臣之叨縻見職。垂閱三載。號籲屢煩。天聽愈邈。恩命虛委於草莽。崇銜久辱於泥塗。遂令本府一窠。便作長闕。殆亦晩近之所未覩者。抗顔冒進。已無可論。任情徑行。每添一罪。不但臣心之萬萬惶悚。在朝家事體。亦不容任其瘝曠。而一不何問也。惟有早被譴罰。庶可以兩愜公私。玆敢冒入文字。仰控血懇。伏乞聖明。俯垂照察。削臣之職。治臣之罪。以昭法紀。不勝幸甚。答曰。省疏具悉。所辭過矣。卿其勿辭行公。
정조 8년
行吏曹判書金鍾秀疏曰。伏以。臣僇人也。得有今日。是誰之賜。惟我聖上。以天地覆燾之仁。兼父母顧復之慈。臣雖世世子孫。糜身粉骨。尙何足以上報恩德之萬一也哉。只擬未死餘日。血泣追愆於田畝之中。與村戶編氓。歌詠聖德而已。復起爲人。已矣無望。分外官職。尙奚可論。而乃蒙聖上。愍臣愛臣。曲費造化。洗濯拂拭。靡有餘力。淸要宿趼。照舊無礙。以至參班於內閣。佩符於外邑。則其所以異於平人者無幾。每一反省。自不覺背汗體粟。而亦豈料冢宰重任。又及於臣身也哉。半夜從升之班。進瓚時迫。不得不蒼黃冒膺。遂至肅命而開政。惶赧之極。置身無地。臣於昨年。忝叨見職。首尾凡八朔矣。亦旣肅命開政。如今番之爲。而涕泣鳴號。竟蒙體諒之恩。則自是厥後。賤臣之更不當擬議於見職。卽一世之所共知也。永斷平生。要存大防。臣旣質言於君父之前矣。嗚呼。君臣大義。關係至重。少有干犯。其罪罔赦。是以爲人臣者。一被此名。卽毋論枉與不枉。更不敢比數人類。乃所以存天下之大防也。當此世道日下之時。此箇大防。雖力扶豎之。猶懼不克。況可自臣身之壞了乎。且臣悲苦私情。久已蒙天日之所俯燭矣。假令臣無他遭罹。離親從宦。其路無由。而只緣歸養一事。尙未準請。以致虛辱誤恩。前後相續。苟使臣君親之際。精誠有素。則豈至此哉。拊躬自悼。無面可顯。噫。言不可食矣。防不可毁矣。聖恩愈往愈摯。臣罪愈往愈積。跼蹐高厚。此何人哉。中夜遶壁。有淚交頤。玆敢略入文字。從縣道上聞。至若僚官之格外移職。在臣亦爲必遞之端。而有未暇旁引。伏乞聖明。念重任之難容虛縻。諒臣身之不可復出。亟解臣銓銜。仍許臣歸養。使公私兩得其宜。千萬之祝。答曰。省疏具悉。莫曰宿硏。望在淬礪。卿其勿辭。竢少間。上來行政。
정조 8년
判義禁韓光會。同義禁李聖圭魚錫定柳義養疏曰。伏以。臣等卽伏見喉院之啓。始知龜柱之因密旨定配於羅州地。不意合辭蒙允之擧。反爲遇赦從輕之歸。噫嘻。龜柱之假息海島。凡幾年矣。三司沬血之討。可見國人之同情。而況臣等忝居按獄之任者。其爲憤惋。尤當如何。幸有發捕之命。惟待設鞫之期。庶見逆節之益露。始得常憲之快伸。而今乃自島而陸。有若尋常罪謫者然。非不知仰體之聖意。而拿命之還寢。旣咈輿情。配所之移定。不由王府。事未前聞。大關後弊。非但懲討之典。從此蕩然。竊恐三尺之法。由此盡壞。如是。則安用置王府爲哉。此莫非如臣等無似。適當此任。忱誠未格。義理愈晦。致殿下有此非常之擧。重貽無窮之弊。思之及此。寧不凜然。伏願聖明。穆然深思。亟寢成命。依前發捕。夬施王法。以洩神人之憤焉。答曰。省疏具悉。拿命密旨。欲使卿等管聽乎。以處分之當否。疏陳己見。不妨爲執藝之箴。而密旨之不由王府云云。殊不成說。下去者非都事乎。
정조 8년
大司憲鄭好仁。大司諫李益烍。司諫曺遠振。持平朴長卨。正言李度謙箚曰。伏以。龜柱之罪。可勝誅哉。四條極罪。九年爭執。三司之論已竭。輿情之憤未洩。幸蒙聖上。夬降兪音。方待凶逆之就拿。竊冀王章之得伸。卽伏見政院啓辭。則罪人龜柱。押到羅州。仍爲定配云。噫嘻。此何擧也。此何事也。以其罪犯。假息海島。猶爲失刑之大者。今此陸地出處。有若尋常罪犯遇赦減等者然。不意合辭蒙允之擧。反爲劇賊從輕之歸。群情益激。隄防大壞。古今天下。寧有是哉。當此無前之大霈。何罪不赦。何犯不宥。而至於此賊。已施之島棘。猶請嚴鞫。方拿之巨慝。豈用移陸。臣等聞來驚惶。心膽俱裂。義當卽地求對。沬血請寢。而適値武試所監臺奉命之日。未得隨參於三司叫閽之列。玆敢相率。短箚陳籲。伏願聖明。亟寢龜賊羅州出配之命。仍令王府。依前拿來。設鞫得情。夬正王法。以洩神人之憤焉。取進止。答曰。悉諭諸批矣。
정조 8년
吏曹參議宋載經疏曰。伏以。臣老孱一病物耳。癡鈍之資。矒陋之識。百無所當。而偏蒙我聖上不世之洪造。擢置宰列。荐陞恩資。以至於不問踐歷。不待詢訪。特授選部之任而叨濫極矣。物情之駭笑。私心之慙懍。夫豈有一分承膺之理。而乍遞旋仍。尤出常格。其所以曲垂恩諒。必欲禮使之意。藹然於辭敎之間。雖慈父之詔迷子。何以加此。臣惶霣感結。他不暇顧。仍因冒據。今已浹旬矣。區區圖報之願。惟在鑑別淑慝。激揚淸濁。精白一心。仰裨我殿下恢蕩之化。而十年鄕居。與世全疎。覩聞之寡陋。殆若聾瞽。嗚呼。臣之平日所秉。只是嚴隄防三字。而今之所謂隄防則或有當嚴而反緩者。或有不嚴而反峻者。身雖無累。而有以姻婭之嫌而枳之。人雖可取。而有以戚屬之遠而錮之。一斥而不復收敍。多年而無敢檢擬。凡此擧措。甚非所以對揚朝家之德意。而其於懲討大義。反恐有混淆不嚴之弊。區區迷執。則惟欲其甄別疏通。以爲收拾人心鎭安朝象之道。而所以鎭安之道。不可以言語取必。不可以時日責效。只宜痛祛私膜。廣採輿誦。公好惡而勿以親疏爲間。平物我而勿以同異爲拘。酌其情跡之輕重。而務盡疏滌之道。甄其才器之當否。而俾絶淹滯之歎。使微眚者得以自新。積壅者得以漸通。情志無睽疑之患。朝著享和平之福。則義理由是以益明。隄防因此而愈嚴。世道之綏靖。景命之迓績。其機在此。而顧其本。則亦在於銓衡之得其人而已。今乃以如臣無似。苟充於佐貳之重任。雖欲竭其心思。少酬涓埃。而獨奈觸事憒憒。終無以自效萬一。則一日叨忝。適增一日之罪。畢竟顚沛。臣所自料。臣之一身。固不足恤。而其於僨國事而辱聖簡。何哉。況長銓在外。仰成無所。屢當獨政。愆尤百出。臣退自循省。滿心悚愧。而至於向者百官加親授金斗性事。而臣之罪益著矣。蓋其父之附麗權奸。罪犯至重。所以其子終制之後。尙不復尉號。而臣昏謬不察。乃以不付之尉號。混書啓下。其大乖格例。自壞隄防之誅。何以自贖哉。此外政注間疎率謬戾有拂物情者。非止一再。臣心訟悔。噬臍無及。臣以此情踪。何敢諉之以一時做錯。晏然蹲冒於匪據之地也哉。且臣又有所惶恐者。數昨祿政畢後。恭待御寶之下。不得已冒宿於禁中。其翌日。又門限已迫。故往復喉院。請其微稟留待之由。而喉院以煩稟爲難。臣之愚見。則省記外。復宿於禁中。益極未安。寧爲退待於闕外直房之爲愈。故徑先退出矣。至有承宣問備之請。尤不勝慙悚。玆敢披瀝肝血。仰瀆崇嚴。伏願天地父母。特賜譴斥。使王綱肅而私義靖焉。答曰。省疏具悉。中批嘗所審惜。特畀非無斟量。至於政注間引義。未知指在某某人。卿其勿辭。斯速行公。
정조 8년
執義洪周萬。掌令李思祚。持平李祉永。獻納兪岳柱。正言韓用龜等箚曰。伏以。臣等俄於閤外。各陳所懷。未承兪音。仍下試所進去之敎。臣等非不知慶科之莫重。試役之不輕。而事關懲討。義重沐浴。則遽然退歸。是豈臣分之所當爲哉。憂憤所激。守閤求對。微諒莫奪。而終靳方寸之借。未暴弸激之忱。末乃喉班不備。承接無路。繼有待承宣求對之敎。故臣等退伏臺廳。進退維谷。旣不得沬血爭執。又不敢承命往役。勢窮情迫。罔知攸措。噫嘻。龜柱貫盈之罪。已悉於三司之啓。王法之所不容。國人之所共憤。不待臣等之更事臚列。殿下亦已悉燭之矣。今此出陸仍配之命。又何爲而忽出於待拿設鞫之際也。苟求其本。則年前鄭妻之出置近畿也。喉院不知密旨先下。至使逆魁尙此偃處者。已是刑政之顚倒。隄防之壞決也。今於龜柱。又施此例。則三司之臣。其將伈伈泄泄。莫之敢爭乎。自玆以往。義理斁塞。法紀蕩然。將使亂逆無懼。世道靡定。豈不大可懍然而寒心也哉。伏願聖上。廓揮乾斷。亟寢龜柱出陸仍配之命。更令王府設鞫嚴問。明正典刑焉。臣等不得請。則不敢退。玆又聯陳短箚。惟聖明垂察焉。取進止。答曰。悉諭諸批矣。
정조 8년
司諫李身晦疏曰。伏以。堯甲重回。周籙維新。我世子封冊之禮。適符於先大王卽祚之年。上天所以眷佑我宗祊者。夫豈偶然。殿宮縟儀。次第順成。祇謁園寢。孝思克伸。臣民慶抃。曷有其極。仍念臣以鄕野疎踪。犬馬之齒。已滿六旬。疾病侵尋。便成癃癈。前後恩除。一未承膺。逋慢之誅。無所逃於日月之明。而臣亦有秉彝之天。則豈敢占便。甘作孤恩負國之人哉。今於邦慶洋溢跛躃皆聳之時。不敢偃處鄕廬。扶舁八城。爲參賀班。躬覩盛禮。少伸微忱矣。不意薇垣除命。遽下於此際。感激恩私。章皇出肅。武所監試。義同往役。强策病軀。逐日奔走之餘。素患脚疾。挾痰添㞃。晝夜疼痛。便成籧篨。委頓旅次。轉動無期。顧臣所帶之職。有非閑漫之比。不可一日虛縻。玆敢疾聲仰籲。伏乞天地父母。特賜矜隣。亟遞臣職。仍治臣罪。以肅朝綱。以安私分。不勝幸甚。臣於乞免之章。不宜贅及他說。而適有耿耿之懷。敢此附陳。惟聖明垂察焉。竊伏聞世子。睿度岐㠜。智慮日長。以殿下之明聖。其所以早諭預養之方。想不待諸臣之言。而靡不用極。第念古聖王敎諭之道非一。而莫如以身敎之。殿下之一言一動一政一令。罔非世子是則是傚之地也。聖學高明。無容更勉。而孜孜懋懋。先聖攸訓。伏願殿下。日御經筵。討論古典。每賜賓對。講究治道。益篤惜寸之工。勤政之念。以爲觀感於沖年蒙養之初者。豈非今日之急先務也哉。噫。義理莫嚴於忠逆。刑政莫急於懲討。而前後三司之請。實出一國之公議。則夫何天網太恢。當斷不斷。使亂臣賊子無所懲畏。種下生種。至於今番夏賊而極矣。臣於日前。隨參諸啓。而人微誠淺。不能孚格天聽。而不允勿煩之敎。便成殿下一副之規。古紙謄傳之啓。罔非諸臣恬嬉之罪。豈不悶哉。豈不痛哉。伏願殿下。廓揮乾斷。亟伸王章。使義理丕闡。刑政罔愆焉。且臣來自下土。目下民情。實有先事之慮。何者。近年以來。不幸荐飢。億萬生靈。將塡溝壑。幸賴我殿下如傷若保之惠。八域賙賑之政。咸得其宜。孰不欽仰感泣。而就以湖南一道言之。先劃十萬石賑穀。又下屢千言綸音。使民心旣渙而復安。使飢口將死而復生。雖周王惠鮮之政。漢帝議賑之詔。不獨專美於前矣。幸而今歲有秋。諸路均登。愚夫愚婦。莫不鼓舞歡欣。咸曰。保有今日。幸逢大豐。莫非吾君之賜也。民情大可見矣。然而荐罹凶荒之民。比如新經大病。形骸雖存。眞元枵然。若不別般撫摩。則殆同病加於少愈。寧不哀矜。昨年還上停退。專出於我聖上軫民隱之盛意。諸道停退之數。臣不知其幾許。而下戶當納。竝與新還而計之。則數必夥然。若以一年之豐。盡數督捧。則其勢亦不免蕩賣甁罌之患。而必有樂歲終苦之歎矣。月前舊逋十萬石蕩減之令。亦莫非卒惠窮民之仁。而此與昨年停退之還。不但有久近之殊。抑又有多少之別。自下奉行。每以年近條易捧爲幸。而輒擧年久條無甚緊切於小民者。循例存減。使我聖上藹然爲民之至意。每歸虛地。臣竊慨然也。且當年豐之時。則推奴徵債。朝禁稍弛。依前更侵。其弊尤有甚於督還。民不願豐之說。政謂此也。以言乎災結。則內而廟堂。外而道臣。顧念經費。雖如昨年之歉。每以減削爲事。則至於今年。必無把束饒貸之理。然初不付晩移秧及水沈覆沙等災名。雖當大稔。猶患難免。而況今年癘疫飢饉之餘。繼有晩霖冷風之害。木綿豆粟等諸穀。或不免全然失稔。則如是之際。豈無災名之許多可言者乎。伏願殿下。深留聖意。昨年停退還上。限今年。特許停退。推奴徵債。仍令嚴禁。災名分俵。申飭廟堂及各道道臣。量宜抄執。以究我聖上終始之澤。使小民得以少蘇焉。臣治疏將上之際。又伏奉武試所臺監之命。義當趨承。而目下病狀。如右所陳。百爾思量。萬無自力之望。終未免坐違。臣罪至此。尤不勝惶隕萬萬。答曰。省疏具悉。首陳事。爾言切至。當留意。次陳事。已悉諭矣。今番蕩減舊還事。爾言。是矣。令廟堂稟處。推奴徵債。係是擾民之政。依施。給災事。果如爾言。不可無闊狹。昨夜關東分等狀本。已倣綿田給災之例。全災準請許施矣。
정조 8년
校理李延伋疏曰。伏以。臣於昨日。承命在壯元亭試所矣。伏聞金吾郞啓本。有龜賊出陸定配之報。臣於是實不勝駭惑萬萬。噫嘻。龜柱窮凶極惡之罪。已盡臚列於前後三司之啓矣。其窩窟於群凶。根底於諸孽。丙丁以來。凶逆之疊出層生者。莫非龜賊之波流枝葉。則此實國家之劇逆。而天地之所不容也。合辭之爭執已久。輿情之憤鬱徒切。何幸天心克回。王法將伸。擧國臣民。莫不明目張膽。翹跂此賊之就鞫矣。不意玆者。乃有此擧。嗚呼。以殿下之明聖。而乃作此非常之過擧耶。前日之俯從拿鞫之請。若將明正其罪。而今反移配善地。遽就輕典。臣愚死罪。竊以爲殿下此擧。有欠光明正大。實非貽謨垂後之道也。伏乞聖上。更加三思。廓然明斷。特命依前拿鞫。快正典刑。少洩一國神人之憤焉。臣身在試所。未得與諸僚。求對陳懇。略具短疏。仰請處分。忠憤所激。言不知裁。尤增死罪。答曰。省疏具悉。纔命旋收。豈得已也。
정조 8년
甲辰九月二十九日辰時。上御重熙堂。左副承旨入侍時。左副承旨李祖承。假注書李敬五。記注官金健修。記事官尹行任。以次進伏。上曰。三司求對云。而適有事。今難召見。以所懷書入事。分付。賤臣承命出傳。持入所懷。上曰。莫重慶科。不可不備員。所懷玆已下批。斯速進往試所之意。分付。仍命書榻敎曰。都承旨左承旨許遞。前望單子入之。又命書傳敎曰。不可罪同罰異。別軍職罷削人。竝分揀。仍命退。承史以次退出。
정조 8년
甲辰九月二十九日巳時。上御春塘臺。慶科庭試武科後殿試入侍時。左副承旨李祖承。假注書金孝建李敬五。記事官車亨衢。記注官金建修。以次進伏訖。上曰。試官入就位事。分付。帳殿考官李在簡徐有防朴祐源。參考官鄭東浚許侙沈樂洙李崑秀尹行任金魯直。丹楓亭分所考官金文淳徐有大申應周李光燮。試所承旨徐龍輔。入就拜位。引儀唱臚。諸試官行四拜禮訖。以次進伏。上曰。今日則應試擧子無多。且有雨意。斯速試射。可也。呼名官呼名以入。以次發射。樂洙進前曰。臣於昨夜。聯陳短箚。而未蒙兪音。又於今朝。書納所懷。而不許賜接。未得方寸之地。惟切抑塞之情。今幸入侍前席。區區衷情。庶可悉暴矣。古今天下。劇逆巨魁之爲國人所共知。而徑置減等之科者。往牒之所未有也。有國之所未聞也。近日臺啓中諸罪人。率多始允其啓。仍命勿施。方其允許之時。聖意已在於區處彌縫之計。此固殿下待群下不誠之失也。至於龜柱之劇逆。尤非擬議於此者。而遇赦減等。有若尋常罪人。始命拿鞫。旋止編配。則四方聽聞之駭惑。爲如何哉。臣數年之間。待罪外邑。今纔還歸。而竊見世道人心。如水益下。義理之湮晦。倫彝之斁絶。已無可言。至於夏賊窮天地之惡。極古今之變者。亦未必不由於龜柱之爲根柢。而尙此假息故也。伏願因前成命。拿鞫窮覈。以洩神人之憤焉。上曰。前已悉諭矣。樂洙曰。臣則人微。添叨本職。實切愧懼。而聯名則猶是三司也。昨今求對。一不賜接。前後所陳。每下拒塞之批。臣心抑鬱。有不可言。而恐殿下亦有失於待三司之道也。臣職列三司。雖與臺諫有異。而未蒙兪音而退。實無見國人之顔。惟願速賜處分。上曰。爾雖終日守此處分。決難反汗矣。樂洙曰。今則殿下必以爲洪化已洽。治道粗成。凶黨餘孽。庶皆革心歸化。今當邦慶無前之時。屈法伸恩。無所不可。遂有此萬萬意外之過擧。而此賊餘黨之糾結者。亦必有爲龜柱右袒而旁伺者。今此處分。又出意外。則人心疑惑。大義之湮晦。有非人力所可收拾。此豈非可憂而可痛者乎。臣言辭拙訥。不能盡達。惟願亟賜兪音焉。上曰。不允。試射畢。仍還內。諸臣以次退出。
정조 8년
甲辰九月二十九日未時。上御重熙堂。左副承旨入侍時。左副承旨李祖承。假注書李敬五。記注官金建修。記事官尹行任。以次進伏訖。上命書傳敎曰。慕華館分所試取。尙未畢場。榜目修正。今日內勢難爲之。且遐方武士。諸具必難及期措備。唱榜日字。以來月初一初二日中。令該曹更爲推擇以入。唱榜退定之意。卽令知委坊曲。又命書傳敎曰。今番慶科。卽冊封慶也。文武赴擧之數。在前罕有。以是武場初試入格。至於數千之多。不拘原額。竝令許赴殿試。槪欲諸道武士。俾識廣慶志喜之意也。殿試入格。亦甚夥然。大抵武榜。與文榜有異。榜眼初無謄頒之例。況外方紛挐之弊。在所當念。且以近例言之。往在先朝乙酉。命芸閣印出龍虎榜目。頒布京外。政合仰述。今番慶科文武榜。令內閣分類。作成冊子。仍令外閣印進。而餘件則文武試官及文科全榜武科甲科以上頒給。禮兵曹成均館。各藏一件。其餘頒賜件。臨時更爲稟旨。外方則八道監兵營留都。各頒一件。仍令廟堂知委諸道。道內各邑。一一謄送。該邑參榜人。果皆一一受牌受花下去與否。詳細遍問。待報來緣由狀聞事。一體分付。仍命退。承史以次退出。
정조 8년
甲辰九月二十九日二更。上御重熙堂。坐直承旨入侍時。右副承旨李祖承。假注書李敬五。記注官金健修。記事官尹行任。以次進伏訖。上命書傳敎曰。武三所進去監試官。請對人外無無故人。兩司未差之代。前望單子入之。待下批牌招。推移進去。先進去後謝恩。又命書傳敎曰。試所尙不進去。寧有如許事體。陳疏臺諫許遞。司諫曺遠振。聞有衆所共知之病。亦爲許遞。前望單子入之。待下批。先進去後謝恩。又命書榻敎曰。掌令兪岳柱。獻納李思祚。一所進去。司諫洪周萬。二所進去。正言韓用龜。持平李祉永。三所進去。又命書傳敎曰。今番殿試慕華館分所試場之雜亂。可謂前無後無。出榜之際。又或不察。如初試三所入格者見漏榜目之弊。當該首差備。令攸司嚴加懲治。此意試官及試所承旨知悉。各所榜目。皆已修整。以本所榜目之尙今遲滯。帳殿試官。四日在闕中。此亦豈成說乎。亦以此意。令慕華館進去承旨試官知悉。又命書傳敎曰。大臣呈辭。不允批答。朝已下敎。而侵夜製進。此亦紀綱所在。今已夜深。尙不整書入啓。當該知製敎。從重推考。承旨亦爲推考。明日批答。又或過午。則知製敎及承旨。直捧禁推傳旨。又命書傳敎曰。吏曹時無實郞廳。前望單子入之。又命書傳敎曰。飭已行。抄啓文臣罷職人。竝敍用。上曰。兼春秋往賓廳。言于金文淳。帳殿試記。邑邑分類。詳細修入之意。分付。仍命退。承史以次退出。
정조 8년
都承旨未差。左承旨柳誼坐直。右承旨趙興鎭坐。左副承旨李祖承坐直。右副承旨黃昇源未肅拜。同副承旨林濟遠未肅拜。注書二員未差。假注書金孝建仕李敬五仕直。事變假注書朴能源仕。
정조 8년
李祖承啓曰。伏以。出異而示警者。上天之至仁也。遇災而知省者。聖王之祇畏也。雖使時政無闕。邦道大昌。而雨露霜雪。或致失節。風雨寒暑。一有不時。則人君不以爲適然。必曰是災也不虛生。恒存敬畏之念。克軫茂對之誠。況復治效之無一可恃。世道之有百可憂。而警告之發。變異之作。非特雨露寒暑之不時而失節。則其怵惕畏懼。致感回之誠。盡消弭之策者。尤當如何哉。伏惟我殿下。九載臨御。一心寅畏對越之誠。遠符周文欽若之治。上稽唐堯。而夫何收藏之節。乃有轟燁之異。伏想雖夜必變之節。固不安於乙丙之寢矣。第臣謏淺。雖不敢指一事一政之失。以爲某災某異之應。而臣愚死罪。竊覵殿下寬猛之用。或欠於相濟緝熙之工。不免於間斷。憂勞太勤。不念保嗇之方。含容太過。不思揮廓之道。朝著有將潰之象。法講致久廢之歎。則臣恐今日仁天之警。安知非不由於是耶。伏願殿下。試於蜎蠖之中。深加省察之工。益懋修養振勵之道。以臻轉移消際之機焉。臣之寂寥一語。不足以有槪於聖心。卽區區血忱。竊有不自已者。敢復尾陳焉。天道雖難取。必於事爲之間。景雲景星之應。其理誠不舛矣。試以今日事言之。慶禮初成。萬民同忭。則積雨必晴。雲日淸朗。密旨旋宥。百僚齊憤。則秋陽忽陰。雷雨驟作。吉慶之應。乖戾之兆。率皆不先不後。輒於是日而發見。有若諄諄然命之。則臣恐殿下仰答之道。尤不容靳持於今日盈廷之請。伏願殿下。念哉念哉。傳曰。所陳切實。當留意矣。
정조 8년
以領議政鄭存謙四度呈辭。傳于李祖承曰。不允批答。
정조 8년
以左議政李福源三度呈辭。傳于李祖承曰。不允批答。
정조 8년
傳于李祖承曰。戶房承旨入侍。
정조 8년
承旨前望單子入之。左承旨柳誼。右承旨趙興鎭。右副承旨黃昇源。同副承旨林濟遠落點。
정조 8년
傳于李祖承曰。左承旨馳詣宗廟景慕宮。奉審摘奸以來。
정조 8년
李祖承啓曰。新除授右副承旨黃昇源。方在罷職中。何以爲之。敢稟。傳曰。敍用。
정조 8년
以正言柳孟養牌不進罷職傳旨。傳于李祖承曰。只推。
정조 8년
傳于柳誼曰。承旨與閣臣試官入侍。
정조 8년
傳于李祖承曰。今番殿試擧行之紛亂。專由於慕華館分所。則洗馬坪分所試官。別無所失。況郊場設次而擧子之喧聒。猶不如郊館云。然則洗馬坪試官之多日來待。殊無意義。只命官承旨。來待畢榜。同爲詣闕。合榜書入事。分付。
정조 8년
傳于柳誼曰。觀此三司合啓。末段所謂新啓與舊啓。無一字加減謄書以傳。此是還寢定配之啓耶。抑依前請鞫之啓耶。三司擧措。萬萬寒心。當該傳啓三司。一倂削職。
정조 8년
以黃海監司災實分等狀啓。傳于李祖承曰。依原春道年分狀啓例。發遣備郞。就議大臣有司堂上。今日內草記回啓。
정조 8년
兵曹口傳政事。副司直單李勉兢趙濟魯成種仁金熙朝申馥鄭萬始沈晉賢。
정조 8년
全羅右水使鄭觀采狀啓。都事渰沒形止取招。登聞遲滯。惶恐待罪事。馳啓事。傳于柳誼曰。勿待罪事。回諭。
정조 8년
李祖承。以都摠府言啓曰。今日入直內三廳武兼禁軍及軍兵等。當爲中日習射。而自上方在減膳中。復膳間依例姑停之意。敢啓。傳曰。知道。
정조 8년
李祖承。以侍講院言啓曰。本院兼弼善曺遠振。時無職名。令該曹口傳付軍職。何如。傳曰。允。
정조 8년
兵曹口傳政事。副司直單曺遠振。
정조 8년
李祖承。以戶曹言啓曰。時御所各處墻壁垣宇。依定式。發遣本曹正郞臣鄭昌老。與兵曹參議臣柳誼。佐郞臣尹九宗。東所衛將臣金尙輝。西所衛將臣李基福。南所衛將臣白福麟。北所衛將臣陳益祥。眼同看審後。有頉處別單書入。而修改則擇日擧行。何如。傳曰。允。
정조 8년
李祖承。以戶曹言啓曰。慶熙宮差備內外。依定式。發遣本曹佐郞臣李正模。與衛將臣全命。眼同奉審後。別單書入。而前後執頉處修改。擇日擧行。何如。傳曰。允。
정조 8년
李祖承。以戶曹言啓曰。文昭殿碑閣蠶壇碑閣淨業院碑閣追慕洞碑閣流霞亭。依定式。發遣本曹郞廳奉審。則文昭殿碑閣雨漏一庫。蠶壇碑閣雨漏一庫。東邊紅箭門腐傷。追慕洞碑閣四面墻垣瓦子。間間脫落。流霞亭北邊春舌女防草三張夫防草三張脫落。千慕堂雨漏三庫。南墻半間頹圮。萬懷堂雨漏二庫。四面墻垣瓦子。庫庫脫落。以上有頉處。分付各該司。使之卽速修改之意。敢啓。傳曰。知道。
정조 8년
趙興鎭。以禮曹言啓曰。今此上號合五慶慶科庭試殿試時。親臨與命官擧行臨時稟定事。已爲啓下矣。來十月初四日庭試文武科殿試時。親臨與命官。何以爲之。而處所以何處磨鍊乎。敢稟。傳曰。以仁政殿爲之。
정조 8년
趙興鎭。以禮曹言啓曰。因全羅監司趙時偉任實故副護軍黃恁澄孝行査實狀啓。有草記稟處之命矣。黃恁澄孝行。非時雉魚之拱。山僧藥蔘之贈。雖不可準信。本官之蠲除煙役。邑誌之載錄行蹟。可見實行之難掩。公論之所在。而狀頭柳惠和。以師生之義。有此上言之擧。亦不當置之於猥越干恩之科。其在褒揚之道。合施旌閭之典。而事係恩典。臣曹不敢擅便。上裁。何如。傳曰。依草記旌閭。可也。
정조 8년
趙興鎭。以禮曹言啓曰。觀此洪忠監司沈豐之査實啓本。則論列邑報。參以己見。請令該曹稟處矣。天安贈參判兪後揚孝行。參考邑報。誠足嘉尙。而自朝家給復。則褒賞之典。亦已施矣。事在久遠。今於限盡罷復之後。有此上言干恩之擧者。雖曰事係爲祖。而殊涉猥越。置之。何如。傳曰。允。
정조 8년
趙興鎭。以禮曹言啓曰。觀此慶尙監司李秉模査實狀啓。則論列邑報。參以己見。請令該曹稟處矣。機張故通德郞金鍊孝行。嘗糞禱天。血指拜墓之節。誠甚嘉尙。而朝家旣已給復。則褒賞之典施矣。事在久遠。因其子孫之上言陳請。續續許施。亦關後弊。道臣之以濫觴爲慮。儘有意見。置之。何如。傳曰。恩賞不可濫。依草記施行。令道臣題給食物。可也。
정조 8년
柳誼。以兵曹言啓曰。來十月初四日。英宗大王貞聖王后追上尊號。王大妃殿加上尊號。景慕宮追上尊號。惠慶宮加上尊號。合五慶慶科庭試武科殿試節目。當爲磨鍊。而在前殿試時。親臨與命官。先期稟旨後。節目磨鍊事。定式矣。今番則何以爲之。而處所以何處磨鍊乎。敢稟。傳曰。春塘臺當日親臨。而訓鍊院及丹楓亭則分設一所。命官試取。帳前則三所初試擧子應試。丹楓亭一所。初試擧子應試。訓鍊院二所。初試擧子應試。預爲知悉。武二所畢試。趁殿試日。如未爲之。雖於翌日出榜。仍赴訓鍊院分所處。固好。此意令試官知悉。可也。
정조 8년
柳誼。以兵曹言啓曰。觀此東部居御營軍車道寬上言內辭緣。則其父世泰。戊申年。入屬御營軍。辛卯年登科。仍爲隨行於本廳出身軍官之役。今至五十七年從軍。依例加資事。呼籲矣。取考前例。則從軍實役四十五年。年滿八十者。許施加資之典。而今此車世泰從軍。雖稱準限。年歲遺漏不書。有違規例。上言內辭緣。置之。何如。傳曰。更爲査問。如過八十。依願施行。可也。
정조 8년
柳誼。以兵曹言啓曰。觀此西部居幼學洪宗潝上言內辭緣。則其父前宣傳官采疇。罷散本職之後。以科前上護軍。依例加資。而其後因臺啓降資矣。試記年條。分明無疑。而混彼池魚之殃。今至十年。尙未復資。故以此冤狀。月前呼籲矣。兵曹回啓內。詳考丁亥年祿試射試記冊子。則其父采疇名下。矢數懸錄中。顯有抹改添書之痕云云而防啓。大抵兵曹紙筒試記冊子騎芻三中之三字。顯有添書之痕。則其時監試官誤書之致。故踏印之跡。昭昭明白。槪官文書誤書之上踏印。卽是流來之法典。亟令該曹更考試記。俾伸至冤事。有此呼籲矣。向因洪宗潝上言。臣曹覆啓時。屢閱文書。則添書抹改之痕。昭昭難掩。踏印之後。刀擦之跡。亦爲明的。故以此實狀。啓稟置之矣。纔過月餘。敢希僥倖。又煩天聽。極涉無嚴。上言內辭緣。置之。何如。傳曰。允。
정조 8년
柳誼。以兵曹言啓曰。觀此南部居通德郞吳國臣上言內辭緣。則渠之六代祖羽林將孝誠。卽瀋陽扈從八壯士之一。而子孫窮不自存。七十老母。長在頷顑。香火幾絶。世代零替。卽今八壯士子孫。只有三家。而昨今兩年。有皇朝人及八壯士子孫搜訪收用事。下敎。而尙未蒙恩。豈不萬萬抑鬱乎。特軫窮不自存之狀。以養老母。以奉先祀事。有此呼籲矣。向因特敎。皇朝人及效節人八壯士子孫中可以收用者抄啓事。有命。而伊時臣曹。與諸將臣。多般搜訪。以爲漸次抄薦收用之地矣。今此吳國臣。不待朝家處分。自陳私懇。冒煩天聽。極涉猥越。上言內辭緣。置之。何如。傳曰。允。從近搜訪以聞。
정조 8년
柳誼。以兵曹言啓曰。觀此紫門監軍契貢人朴道吉等上言內辭緣。則渠等所管擧行。卽闕內大小修繕之役。而受價則自兵曹。每年只以三十同木。本來難支之中。一自別例房待令以後。慕立軍丁。每名二錢五分責立。如或時急別役。則不計雇價之高下。比諸常時雇價。將至倍蓰。而兵曹則每名一錢三分。以木二尺三寸上下。計其落本。則前後負債。已過萬金。且當今年。又負累千餘兩。顒望變通之典。累次呼訴。終未得伸。自本監以變通之意。論報戶曹。至登於詢瘼。而亦自戶曹商確。溯考十年上下別役之數。折衷分排。每年上下。則公無所損。而於貢人。庶有一分支保之意。累次論報于兵曹。而經年閱歲。迄未蒙變通之澤。營繕軍契則擔當外各司之役。而猶蒙增價。渠等則專當大內修補之役。比營繕軍契。尤有所重。而獨漏於一視之下。豈無向隅之歎。令該曹依營繕軍契例變通事。有此呼籲矣。年例修繕之役。當初以三十同木。裁量作貢。儘有意義。則到今以十年別役上下之數。折衷分排。不計別役之有無多少。添給元貢云者。非但有違定式之本意。別役旣異於恒例修理。或有最多之年。或有全無之時。則豈可預料而定價乎。至於營繕軍契之變通。貢名旣罷。自本監擔當擧行。則今不可援以爲例。且別例房使役軍丁及其外別役。隨報隨下。而或不無濫報之弊。故參量存減。每名每日。以木二尺三寸磨鍊者。行之甚久。已成曹例。則到今稱冤。萬萬無理。上言內辭緣。置之。何如。傳曰。允。
정조 8년
柳誼。以兵曹言啓曰。觀此全羅道羅州居李時殷上言內辭緣。則其父閑良成根。以本邑選武軍官。昨年都試。柳葉箭四中居首。自巡營狀聞直赴矣。其後未經殿試。故不得唱榜。而今年七月。意外身死。令該曹稟處後。特賜紅牌事。有此呼籲矣。取考各道都試啓本。則癸卯年全羅道選武軍官都試時。選武軍閑良李成根。果爲居首。自臣曹。依節目直赴殿試。覆啓蒙允矣。在前直赴之類。未及放榜而作故。則毋論文武科。或有贈職之例。而丙午年江都設科時。放榜前身故者。因故重臣李秉常所啓。又有追給紅牌之事矣。係是恩典。臣曹不敢擅便。上裁。何如。傳曰。贈職與給牌間。參考前例。指一草記。可也。
정조 8년
趙興鎭。以武一所試官意啓曰。本所初試設場。雖至日暮。但可開場事。昨日傳敎命下矣。副試官趙圭鎭。以武二所殿試試官。方在慕華館一所。所設殿試試役。亦未畢試。故本所初試。今日內不得開場之意。敢啓。傳曰。知道。
정조 8년
趙興鎭。以武一所試官意啓曰。今日平明開場。先自柳葉箭試取。而不但會試日字之迫近。本所擧子。卽今捧單之數。自天字至墨字。合爲九千六百五十人之多。實無及期畢射之道。在前如此之時。或有加設貫革之例。今亦二貫革外。加設六貫革之意。敢啓。傳曰。知道。
정조 8년
趙興鎭。以武一所試官意啓曰。今日本所柳葉箭應射擧子。自天字至雲字。一千六百五十人內。入格爲四百八十四人之意。敢啓。傳曰。知道。
정조 8년
趙興鎭。以武一所試官意啓曰。今日平明開場。柳葉箭應射擧子。自騰字仍爲試取之意。敢啓。傳曰。知道。
정조 8년
趙興鎭。以武二所試官意啓曰。本所爲先捧單。自天字至問字一百七字。合爲五千三百五十人。今方開場。而殿試期日不遠。擧子數多。在前如此之時。先取柳葉箭之規。依近例四貫革加設試取之意。敢啓。傳曰。知道。
정조 8년
趙興鎭。以武二所試官意啓曰。本所今日平明開場。自天字柳葉箭仍爲試取之意。敢啓。傳曰。知道。
정조 8년
趙興鎭。以武二所試官意啓曰。本所今日開場以後。柳葉箭試取。應試二十四人內。入格十人。日暮姑停之意。敢啓。傳曰。知道。
정조 8년
趙興鎭。以武三所試官意啓曰。本所元捧單子。爲六千二百人。而自昨日至今日追捧之數。又自率字至傷字半字一千七百四十七人。都合七千九百四十七人矣。今日柳葉箭應射擧子。自宇字至岡字二千二百人內。入格四百七十八人。未入格一千七百二十二人。兩日入格。合爲五百四十人。未入格一千八百六十人之意。敢啓。傳曰。知道。
정조 8년
李祖承。以武三所試官意啓曰。今日平明開場。柳葉箭自劍字。仍爲試取之意。敢啓。傳曰。知道。
정조 8년
李祖承。以壯元亭分試所試官意啓曰。今日館所移來擧子。鳥銃應試二百九十四人內。一中以上入格一百十三人。而本試所講書鳥銃應試之類。已爲畢試後。入格試記。移送館所考準之意。敢啓。傳曰。知道。
정조 8년
李祖承。以訓鍊院分所命官意啓曰。榜目修整才畢。而其中慶興武學李春成試記則入格單子則見在。而初試榜目中。屢次搜閱。終無名字。原榜目中拔去之意。敢啓。傳曰。初試榜目。雖或見漏。取考試冊。安知其果無此名字乎。原榜目如已修整。先爲詣闕。合榜書入。李春成名字入之。參試官詳考該所初試試冊。雖於榜目入啓之後。微稟添書。可也。
정조 8년
柳誼。以刑曹言啓曰。今此庭試初試三所。設場於本曹。今已出榜。依前還接之意。敢啓。傳曰。知道。
정조 8년
領議政鄭存謙四度呈辭。不允批答。王若曰。溫諭至再至三。卿宜見諒。遜辭愈往愈懇。予欲無言。須止控免之章。且聽諄複之諭。顧今國事莫可爲之勢。實非大臣必欲去之時。惟民國憂虞之浩繁。若無止泊。雖君臣上下之淬礪。亦難措施。人心陷溺。何以明大義而化頹俗。朝象泮渙。何以建皇極而協群情。嗟。重宸之勤勞。有誰協贊。藹上天之警告。凜若履臨。惟是元輔老成之姿。可資台席委毗之望。斷斷惟有忠悃。所貴匪躬。恂恂若無猷爲。可以鎭俗。夫何引疾丐閑之計。乃在責成委任之辰。卿欲退歸。莫曰無補於贊化。予則倚毗。將期有賴於出治。試看今日之事。何如。罔知攸濟。庶幾昔者之疾已愈。無用更辭。一節靡他。豈棄予而嘉遯。六對久闕。欲待卿而稟裁。勿以敦迫而爲嫌。庶或感激而自效。於戲。鞠躬盡瘁。固是古大臣亮忠。協心共貞。宜副予一人期望。所辭宜不允。故玆敎示。想宜知悉。知製敎臣沈樂洙製進
정조 8년
左議政李福源三度呈辭。不允批答。王若曰。若涉水無津涯。方冀時事之共濟。當與國同休戚。胡乃辭單之繼尋。此豈可退之日耶。殊非所望於卿者。惟卿夙著朝野之譽。蔚有公輔之姿。始處奎閣之崇班。受知也篤。終膺台席之枚卜。注意者深。儼然作百僚之儀。所貴者文雅淸簡。綽乎了一世之事。所托者調劑辛甘。向來暫休。蓋緣疾病之或間。前歲重畀。允資啓沃之實多。顧惟虞憂之多端。豈容老成之許退。世道如水益下。若爲挽回之圖。逆變無歲不生。政急鎭安之道。輔相百責所萃。念豈忽於交修。君臣一體相須。意方切於篤棐。矧今上天震燁之異。又在中書巽辭之時。丙枕興嘆。懍若臨深而履薄。台扉贊治。庶冀轉災而爲祥。是皆由中心之言。非敢爲外貌之禮。値艱危而陳奉身之懇。豈卿所安。因疾病而悟醫國之要。是予之望。兼儲宮輔養之任。尤宜深思。體重宸諄複之音。今何多誥。於戲。廟謨多滯。寧容丐身而投閑。時事孔艱。佇竢協心而贊化。勉副至意。亟斷來章。所辭宜不允。故玆敎示。想宜知悉。知製敎李鼎運製進
정조 8년
領議政鄭存謙箚曰。伏以。臣於病伏中。伏見夜下備忘。以轟燁之異。修省寅畏之至意。溢於十行。粵在先朝甲辰。會有此異。先大王誕敷八條之敎。至今傳誦。今我聖上。當龍飛之舊甲。體燕翼之宏謨。祇率攸行。減膳求助。凡在瞻聆。孰不攢頌。顧今聖德益隆。治化休明。景運重回。協氣旁流。是宜消滅災沴。召致和平。而秪緣臣之無似。忝叨重任。無一裨補。有百蠱壞。爲人賤侮。譏斥四至。猶不卽退。終至苟冒。進不得盡瘁國事。退不得自靖私義。重以危疾復發。無望陳力。冒控請急之單。徒犯瀆撓之科。重務瘝曠。百度墮虧。三司合討之罪魁。何等關係。而居然出陸。執法之爭。沬血迭發。而亦不能進叩天陛。積誠爭難。虛擁名器。一味尸居。召災之端。職由於此。弭災之道。豈在乎他。玆敢曰目昧控籲。伏乞天地父母。俯垂矜諒。亟賜鐫免。改卜賢德。以答天譴。以全微諒。公私萬幸。取進止。答曰。省箚具悉卿懇。昨夜轟燁之聲。寔由予否德。在卿何有。卿箚所引。不已過乎。俄於左揆之批。略諭予意。而噫。卿等之鎭日呈告。此何擧也。顧今時事。殆若中流之舟。專靠副手之梢工。而卿乃却顧退步。不思所以共濟之道。亦由予誠意之未孚。尤庸慙恧。卿若念及於此。必不待予言之再。卿須亟撤辭單。卽起視事。以副予側席之望。仍傳曰。此批答。遣史官。傳諭于領議政。
정조 8년
左議政李福源箚曰。伏以。臣卽伏見夜下傳敎。深警轟燁之災。誕敷修省之旨。體聖祖對越之誠。察天時早晩之候。減膳求助。藹然十行。凡在瞻聆。莫不欽誦。此時對揚之責。專在廊廟之臣。而顧臣無似。忝叨匪據。內乏匡格之謨。外無彌綸之才。重以賤疾日痼。無望奔奏。尋單乞解。泯伏度日。中書重務。一任瘝曠。諸道狀奏。事涉利害。而不能協助首輔。登時稟覆。三司章牘。義關沐浴。而不能進叩天陛。積誠爭難。坐帶虛銜。百無猷爲。有相如此。足以召災。況今國有大慶。時屬一初。董正百度。匡濟一世。決非奊詬罷劣如臣者。所可擬議於萬一。勿復羈縻。亟命黜退。儘爲消弭之實政。而三告纔上。一兪終靳。惶悶之極。冒死自列。伏乞聖明。俯垂諒察。速賜處分。以答天遣。以安私心。不勝幸甚。取進止。答曰。省箚具悉卿懇。轟燁之異。實由涼德。方切悚惕。在輔相何有。卿之箚引。誠過矣。噫。兩相尋單。中書一空。民憂時事。擔着無人。念之及此。寧欲無言。以卿平日體國之心。徒思一身之去就。不念百度之叢脞。此豈予所望於卿哉。卿須亟斷來章。卽起視事。庸副予如渴之望。仍傳曰。此批答。遣史官。傳諭于左議政。
정조 8년
甲辰九月三十日卯時。上御重熙堂。戶房承旨入侍時。左副承旨李祖承。假注書李敬五。記事官李崑秀尹行任。以次進伏訖。上命書榻敎曰。兵曹參判前望單子入之。上曰。承旨前望。以柳誼黃昇源趙興鎭林濟遠。頒布事。分付。文試所何時出榜。知入。可也。賤臣承命出問。還奏曰。出榜當在午間云矣。上曰。壯元亭洗馬坪試所進去承旨。不待出榜。各自徑歸云。莫重科場。事未前聞。斯速來會備邊司。與命官。修正榜目入來之意。分付。仍命退。承史以次退出。
정조 8년
甲辰九月三十日巳時。上御重熙堂。承旨與閣臣入侍時。左副承旨李祖承。檢校直提學徐有防。二直提學朴祐源。檢校直閣徐龍輔鄭東浚。假注書李敬五。記事官李崑秀尹行任。以次進伏訖。上曰。右承旨牌招。出榻敎又下敎曰。右承旨入侍。右承旨趙興鎭。承命進伏。上命書傳敎曰。榜目監印。試所承旨中李時秀進去。文臣試官中金文淳進去。武將試官中徐有大進去。與監印閣臣眼同。自唱榜翌日。始役事。分付。又命書傳敎曰。前後殿試。分所何限。而如今番慕華館之雜亂。曾所未見。考試旣如此。掩愆一事。惟在出榜。而榜目又如是遲滯。可乎。慕華館試官承旨。何顔對訓鍊院試官承旨。此豈命官大臣之故。莫非試官承宣之罪。政院各別嚴飭。日暮前。若不詣闕。當該差備官等無論。首差備凡差備。當令兵曹決棍二十度。諉以如是催促。雖一人見漏。一人誤書。與遲滯律同勘。以此卽爲分付。又下敎曰。文試所拆榜。在卽云。卽送皮封。使多士聳動之意。分付各處試所。可也。仍命退。諸臣以次退出。
정조 8년
行都承旨宋載經別入直。行左承旨徐有防別入直。右承旨柳誼坐直。左副承旨權別入直。右副承旨李祖承坐。同副承旨林濟遠坐直。注書二員未差。假注書金孝建仕李敬五仕直。事變假注書朴能源仕。
정조 8년
宋載經啓曰。玉堂備員間。視事。頉稟。傳曰。知道。
정조 8년
傳于林濟遠曰。輪對官入侍。
정조 8년
傳于林濟遠曰。諸試官入侍。
정조 8년
以領議政鄭存謙五度呈辭。傳于林濟遠曰。不允批答。
정조 8년
以左議政李福源四度呈辭。傳于林濟遠曰。不允批答。
정조 8년
兵曹堂上前望單子入之。參判李在學。參議金宇鎭默。
정조 8년
傳于林濟遠曰。左副承旨入侍。
정조 8년
吏曹參議前望單子入之。黃昇源落默。
정조 8년
承旨前望入之。徐有防落默。
정조 8년
有政。吏批。行判書金鍾秀受由在外。參判宋載經。參議黃昇源。右副承旨李祖承進。以趙鼎鎭爲大司諫。趙鼎耇爲掌令。趙恒鎭李尙載爲持平。沈晉賢爲正言。徐瀅修爲副校理。孟至大爲副修撰。趙濟魯爲兼司書。吳載純爲知敦寧。朴基正爲禮曹佐郞。沈能翼爲典籍。趙命喆爲北部都事。西溪君熠爲司饔提調。安春君烿爲冬至兼謝恩使。李勉兢爲中學敎授。孟至大爲西學敎授。典籍單鄭成。文科甲科第一人。內贍主簿單高廷煥。武科甲科第一人。
정조 8년
兵批。判書李在簡。參判李在學。參議金宇鎭未肅拜。參知沈基泰入直進。同副承旨林濟遠進。禿用山城別將李尙載除授事。承傳。副護軍單李迪輔金東稷李壽載李身晦。副司直單洪秀輔金思穆李時秀徐龍輔金履正權趙鼎鎭閔台爀。副司果徐美修權裕李書九宋俊載。
정조 8년
傳于柳誼曰。不爲仕進承旨許遞。與未差之代。前望單子入之。待下批牌招察任。
정조 8년
承旨前望單子入之。宋載經權落默。
정조 8년
李祖承啓曰。玉堂上下番俱空。已至經宿。事甚未安。今日政新除授玉堂。竝牌招推移入直。何如。傳曰。允。
정조 8년
林濟遠啓曰。副修撰孟至大。時在洪忠道溫陽地。經筵入番事緊。斯速乘馹上來事下諭。何如。傳曰。允。
정조 8년
林濟遠啓曰。副校理徐瀅修牌不進罷職傳旨。今方捧入。而玉堂上下番俱空。已至多日。事甚未安。未差之代。政官牌招。開政差出。待下批仍卽牌招。以爲推移入直之地。何如。傳曰。違牌玉堂。更爲牌招。
정조 8년
以副校理徐瀅修牌不進罷職傳旨。傳于權曰。只推。
정조 8년
以副校理徐瀅修再牌不進罷職傳旨。傳于權曰。只推。
정조 8년
備忘記。長番內官李潤碩。承傳色差下。政院知悉。
정조 8년
傳于林濟遠曰。年分狀啓。尙不回啓。係是民事。卿等何乃至加固執。卽爲回啓之意。卽令備郞。傳諭。
정조 8년
宋載經啓曰。明日親臨放榜時。別侍衛。不可不備。紅牌安寶時。又有眼同擧行之敎。而兵曹判書徐浩修。連事違召。無意膺命。事體所在。誠極未安。所當更請牌招。而係是一日三牌。何以爲之。敢稟。傳曰。俄聞判府事言。有實病。許遞。前望單子入之。待下批。卽爲牌招。傳授命召。仍令紅牌安寶擧人句管。着意擧行。
정조 8년
兵曹判書前望單子入之。李在簡落點。
정조 8년
宋載經啓曰。兵曹判書李在簡牌不進。推考傳旨。今方捧入。而命召傳授。一時爲急。更爲牌招。何如。傳曰。允。
정조 8년
傳于宋載經曰。禮兵房承旨入侍。
정조 8년
以禁府啓目。南履五原情。傳于林濟遠曰。考律。今日內草記放送。
정조 8년
兵曹口傳政事。以洪良浩爲都摠府都摠管。李獻慶爲都摠府副摠管。
정조 8년
傳于李祖承曰。當該注書禁推。
정조 8년
宋載經。以吏曹言啓曰。因備邊司草記。該府使。今日內下送後形止。令該曹。草記事。命下矣。密陽府使金履鐸。方在驪州地。自臣曹。捉致邸人。卽速下去之意。各別嚴飭發送。而待其下去。形止更爲草記之意。敢啓。傳曰。知道。
정조 8년
柳誼。以戶曹言啓曰。時御所各處墻壁垣宇雨漏處。修改吉日。令日官推擇。則來十月十三日巳時爲吉云。分付紫門監。以此日時始役。而亦令本曹郞廳。監董擧行。何如。傳曰。允。
정조 8년
柳誼。以戶曹言啓曰。慶熙宮差備內外前後執頉處。修改吉日。令日官推擇。則來十月十五日午時爲吉云。分付繕工監。別定監役官。以此日時。使之始役。而亦令本曹郞廳。眼同擧行。何如。傳曰。更待下敎爲之。
정조 8년
徐有防。以禮曹言啓曰。今九月三十日所下傳敎中。自二十九日。有減膳三日之命矣。三日限。止於今日。自明日。依例復舊封進之意。分付。何如。傳曰。允。
정조 8년
林濟遠。以兵曹言啓曰。明日親臨放榜時。禁軍等別將。當爲率領侍衛。而別將趙圭鎭。以武科初試試官進去。依前例。以內禁衛將任屹。兼領擧行之意。敢啓。傳曰。知道。
정조 8년
林濟遠。以兵曹言啓曰。全羅道羅州牧李時殷上言回啓批旨內。贈職與給牌間。參考前例。指一草記。可也事。命下矣。依傳敎。溯考臣曹謄錄。則丙午年江都設科時。直赴後。未經殿試。而身故者。因故重臣李秉常陳達。有追給紅牌之事。而此外更無可據之例。追給一款。猝難輕議。續大典吏典追贈條。有新及第未分館身故者。贈相當職之文。而註有曰。登科而殿試前身故者。亦同。此實明白參照之典例。武科人之權知訓鍊院奉事。乃是相當窠。羅州牧直赴身故人李成根。恐當以此追贈。而旣係恩典。臣曹不敢擅便。上裁何如。傳曰。追給紅牌。旣有故重臣筵稟定奪。特贈相當職。亦載續典。竝施之未可謂疊授。依此施行。而以卑微無相當可贈之職云爾。則猶可說也。權知元非實職。則以此贈職。果有可據之例乎。更爲俯一草記。可也。
정조 8년
林濟遠。以備邊司言啓曰。水原幼學李景雲上言。有査處後。草記之命。而過三日不爲現身。依法典勿施。而取考其上言。則璿源錄廳單子修正時。該吏索錢十五兩。不勝支堪云。此不過些少呈法司之事。而至於上達天聽者。民習所在。誠極痛駭。揆以法意。不可勿施而止。分付畿營。知委地方官。照法査治。以爲懲礪之地。以此推之。璿源錄廳該吏之憑藉單子。多般侵漁。不問可知。事雖微細。亦關民隱。其在仰體之道。不可以李景雲之勿施懲礪。置而不問。該吏移法司。嚴勘。科外侵漁之習。捧甘嚴禁。何如。傳曰。允。該吏下送該邑。所捧徵科外之價。一一懲給後。放送事。分付。可也。
정조 8년
林濟遠。以訓鍊都監言啓曰。本局別將南憲喆。身病甚重。勢難察任。改差。何如。傳曰。允。
정조 8년
柳誼。以禁衛營言啓曰。依下敎。明日春塘臺親臨放榜時。銅龍門入直軍九十八名內。除營直十名。元入直把摠李鎭邦。率領仍直。其餘軍兵。入直哨官朴相一。與出番把摠趙毅鎭率領。通化門內排立作門。事畢後。還入直。而竝待標信擧行之意。敢啓。傳曰。知道。
정조 8년
柳誼。以御營廳言啓曰。今十月初二日。春塘臺親臨文武科放榜時。依兵曹節目。東營入直軍六十一名。集春營入直軍五十名。新營入直軍一哨內。各留十名。領軍千摠李顯宅。把摠李福遠。入直哨官李貞圭金光潤率領。春塘臺下左右邊排立。而東營集春營入直將官軍兵。則待標信擧行。事畢後。還入直間。東營哨官申在寬。集春營哨官郭林福。代直之意。敢啓。傳曰。知道。
정조 8년
林濟遠。以武一所試官意啓曰。今日本所柳葉箭應射擧子。自騰字至皇字。試取二千三百五十人內。入格五百五十五人。昨日入格四百八十四人。合爲一千三十九人之意。敢啓。傳曰。知道。
정조 8년
林濟遠。以武一所試官意啓曰。今日平明開場。柳葉箭應射擧子。自始字。仍爲試取之意。敢啓。傳曰。知道。
정조 8년
林濟遠。以武二所試官意啓曰。大司憲鄭好仁。謂有情病。陳疏入啓。今日不來。以致臺監之不備。令政院。急速稟旨變通。何如。傳曰。允。前望單子入之。待下批。先進去後謝恩。
정조 8년
林濟遠。以武二所試官意啓曰。本所捧單。自天字至樹字半字。一百三十二字移來單子。三字十八張。合爲六千七百五十七人。而今日柳葉箭應射二千三百七十六人內。入格六百三十八人。未及試取四千三百八十一人。日暮姑停之意。敢啓。傳曰。知道。
정조 8년
林濟遠。以武二所試官意啓曰。本所今日平明開場。自玉字。柳葉箭試取。而六貫革外。加設二貫革。竝立之意。敢啓。傳曰。知道。
정조 8년
林濟遠。以武二所試官意啓曰。本所昨日柳葉箭未應試。四千三百八十一人內。今日應射自玉字至章字。入格八百七十八人。昨日入格六百三十八人。合爲一千五百十六人。未及試取。爲一千一百六十八人。日暮姑停之意。敢啓。傳曰。知道。
정조 8년
林濟遠。以武三所試官意啓曰。今日本所柳葉箭應射擧子。自劍字至周字。二千六百五十人內。入格五百四十四人。未入格二千一百六人。而三日入格。合爲一千八十四人。未入格三千九百六十六人之意。敢啓。傳曰。知道。
정조 8년
林濟遠。以武三所試官意啓曰。今日平明開場。柳葉箭自發字。仍爲試取之意。敢啓。傳曰。知道。
정조 8년
林濟遠。以武三所試官意啓曰。今日本所柳葉箭應射擧子。自發字至傷字。二千九百五十人內。入格五百二十六人。未入格二千四百二十四人。而四日入格。合爲一千六百十人。未入格六千三百八十七人矣。柳葉箭。今已畢試。鐵箭。加設一防牌。自天字。仍爲開場試取之意。敢啓。傳曰。知道。
정조 8년
林濟遠。以武三所試官意啓曰。今日本所鐵箭開場。未畢天字。日暮姑停。而無入格人之意。敢啓。傳曰。知道。
정조 8년
領議政鄭存謙五度呈辭。不允批答。王若曰。得賢共理。輔相所以繫安危。與國同休。古人所以審出處。苟非情勢之所係。不宜去就之自輕。惟卿。生此四代五公之家。允爲兩朝一節之彦。持身謹約。視若浼於風波芬華之場。秉心堅貞。獨不撓於夷險顚沛之際。蔚然爲百僚矜式。白髮丹忱。確乎鎭一世浮囂。先憂後樂。那知仰成之日。屢瀆丐閑之章。渙喆頻宣。謂遐心之可挽。巽牘繼至。愧予誠之未孚。譬舟楫之中流。政須梢工之利涉。若痼疾之沈頓。寧緩良醫之善治。況今國事多艱之時。尤非元輔告退之日。左揆一時陳牘。鼎席有空虛之嘆。右台萬里銜綸。國計無倚靠之所。回思前日災異。益佇告后之嘉猷。獨使至尊憂勞。是豈體國之本意。於戲。前後之批旨悉諭。宜勉盡瘁而鞠躬。中外之倚望方隆。無若傍觀而袖手。須撤乞身之懇。庸副敷心之誠。所辭宜不允。故玆敎示。想宜知悉。知製敎臣鄭述祚製進
정조 8년
左議政李福源四度呈辭。不允批答。王若曰。君臣相須成體。股肱良而元首始尊。政事要在得人。綱紀張而衆目乃擧。予方倚卿爲重。卿胡困予至斯。惟卿。喬木世家。圭璋令質。訏謨密勿。兼之有黼黻文章。操履簡淸。蔚然爲搢紳矜式。重任旣畀於輔養。可見倚毗之誠。世道專付於鎭安。尤資匡翼之力。方成效仰冀於宅百。而辭單遽煩於至三。民憂國計之專抛。此正黃閣盡瘁之日。天災時變之疊現。是豈綠野占便之時。乃季秋之忽雷風。維其棘矣。譬巨川之無舟輯。誰與共之。況今兩相之尋單。未免百度之受病。中書之生塵已久。想亦卿不安于中。端揆之復命尙遲。何使予獨勞於上。精力尙旺。非古人告老之期。休戚與同。是大臣體國之義。於戲。念時艱之共濟。相亦有終。苟遐心之莫回。國其何賴。宜體諄諄之諭。亟撤邁邁之圖。所辭宜不允。故玆敎示。想宜知悉。知製敎臣鄭述祚製進
정조 8년
大司憲鄭好仁疏曰。伏以。人事失於下。而咎徵見於上。乃者純陰之月。又有雷霆之異。上天仁愛。何所警告。而丁寧諄複。若是之切耶。伏惟我聖上。對越之誠。罔間乎幽顯。寅畏之心。不弛于宵旰。堯欽湯慄。孜孜圖理。是宜底豫。休祥日臻。而反以觀之。一何刺謬。臣嘗聞災異之作。未必禍人國。惟遇災而無恐懼之心。懼災爲無修省之實。則國乃亡。嗚呼。可不畏哉。卽伏見傳敎下者。有減膳之命。繼以求言之旨。藹然有上下交勉之意。此大聖遇災而懼。懼災修身之德也。應天以災之道。亶在於是。臣雖愚魯。職在匡糾。敢不略控瞽說。以備淸燕之覽乎。嗚呼。大舜之世。容有上虞之端。而伯益。猶儆戒無虞爲戒。亦安有曠官之慮。而皐陶。猶以無曠庶官爲戒。臣雖不能的指於某事之可虞。某事之有曠。而區區寸忱。竊啓效故人聽治世之意也。況今邦慶滋至。冊禮旣成。臣於賀班。仰瞻睿質。岐嶷之表。夙盛之姿。實基億萬年無疆之休。凡在含生。孰不延頸愛戴。歡欣鼓舞也哉。若其早諭之道。惟在蒙養以正。而仰惟春宮邸下。正當智慮漸長。尤爲觀感之有方。身敎二字。最是目下之先務。惟殿下克懋時敏之工。視以日新之德。尊輔相之職。所以調元贊化。而竝時尋單。頻數引疾。鼎席殆空。罔念國體之義。賓對久曠。惟思占便之圖。此亦足以召天災歟。臺閣之官。所以繩愆殫邪。而啽啊爲能事。謄傳視告例。而官邪之恬嬉自如。遇荒賙濟。專賴蠲恤之恩。而守宰之貪墨依舊。此亦足以召災歟。臣謂內而廊廟。外而方岳。不可無警惕董飭之方也。刑法者。祖宗之刑法。非殿下所以私者。向來鄭妻之移置近畿。已是法外。人心之憂憤。尙今未已。諸臣爭執。終未回天。至於龜柱出陸之擧。而法綱益蕩然矣。窮凶如龜柱。極惡如龜柱。而多年假息。已失典刑。若其密旨內下。仍配於所到處。則前後處分。豈不爲召災之大者乎。王法終不可屈。國賊終不可貸。惟殿下。廓揮乾斷。亟允三司之請。俾王綱伸而人心正焉。又伏聞夏賊之姪。尙不散配云。極逆親姪。不可以其身之出係。有所不揀於應坐之律。亦望。分付金吾。一體擧行。斷不可已也。如臣無似。屢叨見職。夫豈有一分堪承之望。而只以感恩伸分之忱。出而膺命。亦旣多矣。每自循省。益增惶汗。日昨誤恩。又有先參後肅之命。故身在試所。雖不敢趁時詣臺。而私心憂憤。則有不敢自已。今於明命之下。愚衷倍激。謹綴陳腐之說。庸備芻蕘之擇。惟聖明少賜裁察焉。伏念臣。有悲苦之懇。係是法典呈告之身。而情理雖至。監試義重。不敢陳承。連赴試所。忽自夜間。猝患關格。胸膈刺痛。起居無路。今日試役。末由祗赴。病躬惶隕。冞增罪戾。臣治疏將上之際。卽伏見夜下傳敎。有傳啓三司。一竝削職之命。臣於是。益切惶懍。罔知攸措。再昨兩司諸臺齊會之時。臣以合辭發啓。一日爲急。就其中進去試所外。他臺則發啓爲宜之意。有所立論。而臣則身赴試所。未及肅謝。雖不得隨參於合辭之列。其實則倡之者臣也。勸之者臣也。若論其罪。臣實爲首。乃使諸臺。至被重譴。臣何敢以獨逭爲幸。而抗顔於僚席之間乎。私義難安。首實仰籲。伏乞聖慈。俯賜體諒。亟削臣職。俾蒙同罪之恩。千萬幸甚。答曰。省疏具悉。所陳固好。當留意而侵斥大臣。無少顧藉。敬禮之義。固如是乎。貪墨之方岳守宰。何不擧名論劾。混置䵝昧之科乎。密旨元無頒示外庭之規。此則卿必知之。今內下云者。無或爽實乎。卿之情懇。理合體諒。本職許遞。
정조 8년
大司諫鄭趾煥疏曰。伏以。惟天惟祖宗。眷祐我邦家。東宮邸下冊禮載擧。仰瞻岐嶷之容。倍切蹈舞之忱。先大王卽位之舊甲重回。以是月是日之吉。軫善繼善述之念。臨門宣諭。聖孝彌光。仍伏念臣獲罪于天。連喪怙恃。廓然穹壤。萬念都灰。風樹餘生。已無致養之所。犬馬微誠。只切願忠之志。至若淸塗進取。殆非夢想之攸及。臣於前月。爲參賀儀。竭蹶而來。上號之賀禮當前。低徊京邸之際。頃聞朝參有命。隨諸臣後。恭聽宣諭之音矣。猗歟。我聖上。追念諸忠臣之餘。恩綸。仍及於臣曾祖文敬公臣澔。臣雙擎九頓。一字一淚。至命子孫入侍。臣以草茅賤品。猥登文陛。初覲日月之光。居然父母之邇。愛戴之誠。榮極而感。臣雖明日。退塡丘壑。而無憾矣。不意諫長新命。忽下於此際。臣急於叩謝。他不暇顧。章皇出肅。第念臣百無肖似。最居人下。知識魯莽。言議拙訥。本不合於淸朝耳目之任。因仍蹲冒有所不敢。玆迺疾聲呼籲。伏乞聖明。特賜諒察。亟許遞改。以重公器。以安微分焉。臣固不敢以諫官自處。而事急懲討。義重沐浴。苟是宗社之逆。人人得而誅之。臣請沬血而陳之。惟聖明垂察焉。亂臣逆子。何代無之。而豈有如丙丁以來諸賊之凶窮劇逆者乎。梟獍之徒。接踵而起。非肺腑之親。則乃巨室古家。噫嘻。痛矣。尙忍言哉。伏惟我殿下。以先王之儲嗣。毓德春宮之時。令聞著於仁孝。聖工篤於精一。環東土億萬生靈。夫孰不延頸而喜。攢手而祝。惟彼一種凶逆之徒。以我殿下之至聖至明。敢生忌憚之心。自知惡積罪盈。眞贓將露。如禹鼎初奠。魑魅莫遁。秦鏡高縣。奸邪自照。乃售危逼聖躬之計。自陷於萬古凶逆之科者。麟漢厚謙是已。苟非我先大王赫然明斷。丕建大策。三百年宗社。不知稅駕於何地。冀鳳未足以喩其逆。賈史未足以喩其凶。唱疑亂之說。爲熒惑之謀。冥頑嗜利之輩。附而和之。自來許多凶逆。俱從麟謙豢育中出來。雖云伏法而未足以贖其罪之萬一。臣每念乙未丙申間事。未嘗不肉顫而骨驚。憤不欲生。有千妖萬惡。爲麟謙之窩窟者。鄭致達之妻是已。受凶徒之陰嗾。沮宗社之大策。此豈容一日假息於覆載之間哉。當初殿下之不忍置法。姑從此律者。蓋以欲體先大王之心也。而危逼聖躬。罪關宗社。則乃先大王之罪人也。先大王在天之靈。必不止慈之恩。反赦其罪矣。以殿下典學之明。見理之精。何不劈破此義理之關。明正其亂逆之罪乎。移置京師至近之地。喙息自如。其爲慮患之道。無所不至。爲先還配海島。仍令王府。夬正典刑。斷不可已。噫。彼龜柱。顧其地處。何如。恩造。何如。而不思報效之道。姿其濫滑之性。四條大罪戰鐵案已成。直是假頭之麟謙。尙此偃息。此是王府之失刑。尙何以懼亂賊而杜禍本哉。已多三尺之屈。久積一世之憤。而向來赦典之下。視同雜犯之類。至有出陸之擧。群情擧切騃惑矣。拿鞫之請。旣蒙允下。臣請俯詢三司。快正王法焉。至於啓能趾海等諸賊之凶逆。往牒所無。逆能之陰樹逆種。密倡凶論。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝。噫。癸未反正之說。太甲桐宮之言。推戴逆禶之謀。爛漫於前後諸賊之招。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。乃渠斷案。固無所不爲矣。趾海等弟兄。俱以豺狼之性。擧懷工兜之惡。賊簡之凶論。妖壬之埋凶。逆範之懷刃。俱是一串貫來。種下生種。毋俾易種之訓。正爲此準備。臣謂啓能之徑斃。已極輿憤。孥籍之典。自爲當律。趾海等凶種之年未滿者。亦待其稍長。卽是施邦刑。俾絶養禍之患焉。論其情節凶頑。負犯狼藉。又豈有如德相者哉。當國榮隆爀之日。自謂依國榮。則萬事如意。爲此奴顔婢膝。啜其殘盃冷炙。與國榮所綢繆者。惟大計之沮遏也。與國榮所謀議者。唯國脈之潛圖也。四字凶言。已是振古所無之大逆。筵席不道之奏辭。草本罔測之疏。信爲澤白泓諸賊之根柢。末乃與仁京輩。聲氣相通。徒黨寔繁。拿囚閱月。一未訊問。使之徑斃獄中。古今天下。寧有是哉。諸賊之招。罔非渠之結案。臣請物故罪人德相。亟施孥籍之典。噫。以國榮之亘萬古所無之凶。臥斃牖下。朝家之刑政紊矣。國人之抑鬱深矣。貪天爲己之罪。恃寵自恣之惡。眞箇罄竹難書。惟其沮遏大計。從古權奸所未有之逆節。而手製凶疏。頤使德相。雖千剮萬戮。未足以償其罪矣。告退之日。其所引洛誥一語。卽劇逆之斷案。臣請從三司之請。亟正其罪。凶肚逆腸。自相盤結。妖腰亂領。自干誅戮。至於今番夏賊而極矣。思之髮豎。言之膽掉。古今凶逆之所未有所未聞者也。一鏡天海之所不道。道顯應元之所不爲。凡有血氣之倫者。無不欲手磔而口臠也。文書已作灰燼。獄情未究脈絡。窮詰之道。惟在親屬奴傔之鞫訊。而亦未蒙允。豈非泄泄之甚者乎。伏乞特允三司之請。追奪其父陽澤之官爵。以洩神人之憤焉。今當邦慶無前。霈澤旁流之日。肆赦之典太寬。固知其出於大聖人好生之德。而其於堤防之所關。鞫獄之所係。竝置傅輕之典。處分之乖當。尤當如何。干逆諸罪人疎決之命。特爲收還。俾民彝不泯。國是底定焉。所謂易名之典。自是公議。不可有所强而爲之也。故奉朝賀臣洪鳳漢名字。尙載於臺啓中句語。則決不可容易擬議矣。臣請靖翼二字。亟令收還。以解四方之惑宜矣。噫。臣歷觀古今凶逆。率是患得患失之輩。但知富貴之爲可樂。不知世間有廉恥。此所謂鄙夫。不可與事君者也。不奪不厭。煽致禍亂。是以古之明王之出治也。必以明天理正人心。礪名節養廉恥爲務。使群下皆知名節爲貴。廉恥可尙。則夫豈有凶逆之可論哉。人之有是生也。天固與之以仁義之性。敍其君臣父子之倫。以其有氣質之有偏。物欲之有蔽。或昧其性。以亂其倫。敗其則而不知反。必其學而開之。此乃宋臣朱熹。行殿奏箚也。伏願殿下。益加誠正之學。以爲正百官正萬民之本。使君臣父子之倫。秩然有敍。則又何患乎亂倫而敗則哉。臣於請討之章。引朱熹之說。以替芹曝之獻。伏願聖明。亟允諸賊各正其罪之請。使王章克伸。留意於學而開之之方。以爲撥亂之本焉。千萬幸甚。答曰。省疏具悉。縷縷陳勉。言足可聽。當留意。討逆事。前已悉偸諸批。其中附陳一端事。寧有字會字義。字字論評之理乎。予甚非之。
정조 8년
獻納李思祚疏曰。伏以。收藏之月。雷輒發聲。仁天示警。無歲無之。而昨夜殷其之聲。又何爲而發也。食頃之間。隱隱不絶。丁寧戒告之意。殆若耳提而面命。其憂之也深。故不大以聲。其警之也切。故先示其微。此誠警惕消弭之會也。如臣無似。苟充言地。昨以沐浴之義。亦隨諸臺之後。守閤求對。未借方寸之地。退臺聯箚。未承允可之音。憂憤弸中。進退維谷。不意薇垣移除之命。遽下於半夜肅單未呈。則雖欲不退而不可得矣。往役義重。則雖欲不進。而不可得矣。旣不能沬血飮泣。碎首爭執。情窮勢迫。逬出禁局。不誠之罪。益無所逃。有臣如此。此豈非召災之一端乎。噫嘻。痛矣。龜賊貫盈之罪。何等遽逆而密旨移陸之配。付諸生路。幾年設鞫之請。竟歸空言。此何事也。此何擧也。人主一心。奉三無私。或有私意於其間。則天必示警。殿下之屈法伸恩於龜柱者。私乎否乎。國人皆曰可殺。而殿下獨私。亦豈非我聖上反躬寅畏處耶。臣言至此。不知所裁。苟殿下穆然深思。廓揮乾斷。亟允設鞫之請。明正典刑之誅。則弭災之道。答譴之方。特一轉移間事耳。無使向之警者。轉而爲怒。微者激而洊發。疾風暴雨。變而爲景星慶雲。則豈不休哉。豈不盛哉。告警如彼。應旨有命。臣於是。不暇乎提及他說。而事在目下。敢陳必討之義。惟聖明念哉念哉。答曰。省疏具悉。所陳當留意矣。